INGURUMEN ETA LURRALDE POLITIKAKO SAILBURUAK (Oregi Bastarrika) (EAJ, 2015-06-12):
Bai, egun on. Egun on guztioi.
Nazio Batuek eta Europar Batzordeak lan handia egiten dute herrialde, erregio eta hiriek aktiboki konprometitu daitezen klima aldaketaren aurkako borrokan.
Izan ere, fenomeno horrek dudarik gabe eragina dauka ingurunearen kontserbazioan, bizi baldintzetan eta, horrekin batera, planetan bizi garen pertsona guztion egoera sozialean eta ekonomikoan.
Euskadi 2002an hasi zen aktiboki konprometitzen klima aldaketaren aurkako borrokan, 2002-2020 epealdirako Garapen Iraunkorreko Ingurumeneko Euskal Estrategiaren bidez, non klima aldaketari buruzko bi helburu jaso zituen, berotegi efektuko gasen emisioa mugatzea eta hustubide-gaitasuna handitzea.
Urte horretan bertan ekin zitzaion berotegi efektuko gasen emisioa urtero inbentariatzeko lanari, orobat, hasi ginen iraunkortasunaren alde lan egiten udalekin eta udalerrien euskal sarearekin.
Prozesu hori 2008-2012 epealdirako Klima Aldaketaren Aurkako Euskal Plana eginez amaitu zen, nazioarteko konpromisoaren ildotik.
Ondoren, ingurumeneko esparru programa eta klima aldaketaren aurkako 2050erako estrategia berria etorri dira, etengabe garatzen ari diren bete ekimen ugari batzuen artean.
Arlo honetan, Eusko Jaurlaritzak egiten duten lanaren helburua da, hain zuzen, kontzientziatzea estatuek, herrialdeek, erregioek eta hiriek koordinaturik jardun ezean, klima aldaketak ekar ditzakeen ondorioz gai horren gaineko informazioa zabaltzea eta ondorio horiek prebenitzea.
Gure lanak arlo ugari lantzen ditu: irakaskuntza eskoletan, udal jarduera, sustapen zientifikoa eta teknologikoa, sektore produktiboen arteko zabalkundea, erakundeen arteko ekintza eta presentzia eta lankidetza nazioarteko foroetan. Eta zorionez bere fruituak ematen ditu.
Nazioarteko erakundeek gure lanari emandako aitortzak animatzen gaitu bide beretik jarraitzen. Izan ere, dagoeneko herrialde edo erregio erreferentzialtzat jotzen gaituzte.
Horrela, iaz, Nazio Batuek munduko hezkuntzako 25 jardunbide egoki onenetako bat izendatu zuten Euskadiko Eskola Agenda 21 iraunkortasunerako hezkuntzari dagokionez.
Joan den astean, Europar Batzordeak Life saria eman zion Eusko Jaurlaritzari, hoberenen artean hoberena saria, landare inbaditzaileak kenduz gure estuarioak lehengoratzen egin dugun lanarengatik eta baita Europako herritarrek ere saritu egin gaituzte.
Datorren urtean Bilbok hartuko du bere baitan hiri eta erregio iraunkorrei buruzko ICLEI konferentzia. Gure enpresek gero eta interes handiagoa dute Europako EMAS ingurumen ziurtagiriak lortzeko. Nazioarteko erakunde prestigiodunak, esaterako (...) Group, gure herriaren esku utzi dute euren Europarako lehendakaritza, Urkullu lehendakariaren esku, hain zuzen ere.
Hilabete batzuk barru COP-21 konferentzia izango da Parisen. Frantziako hiriburua munduaren eszenatoki bilakatuko da eta estatuek, herrialdeek eta erregioek aukera handia izango baitugu bi helburu hauen aldeko konpromisoa hartzeko. Batetik, mende honen amaieran planetaren tenperatura bi gradu baino gehiago igotzea saihesteko eta, bestetik, natura errespetatzen duten produzitzeko modu iraunkorren bidez, natura ingurunea, lurralde eta paisaia, klima, ekosistema eta gizarteak kontserbatuko direla bermatzeko.
Euskadik harro esan dezake Eusko Jaurlaritzaren bidez sintonia perfektuan ari dela lanean nazioartean ingurumen arloko liderrak diren beste herrialde eta erregioekin batera.